PRIJEDLOG ODLUKE

Na temelju članka 9. stavka 10. Zakona o grobljima (Narodne novine broj 78/25 i 80/25 - u daljnjem tekstu: Zakon o grobljima) i članka 31. i 32. Grada Vukovara ("Službeni vjesnik" Grada Vukovara br. 4/09., 7/11., 4/12., 7/13., 7/15., 1/18., 2/18.-pročišćeni tekst, 7/19. - Odluka Ustavnog suda Republike Hrvatske, 3/20., 3/21., 15/22. i 15/25.) Gradsko vijeće Grada Vukovara, na ___. sjednici održanoj____________ godine, donijelo je

ODLUKU
o grobljima

I. OPĆE ODREDBE

Članak 1.
Ovom Odlukom uređuju se:
· uvjeti i način upravljanja grobljima,
· mjerila i kriteriji za dodjelu i ustupanje grobnih mjesta na korištenje,
· pravo i postupak ukopa i privremenog ukopa,
· način ukopa nepoznatih osoba te osoba bez obitelji ili bez sredstava za podmirenje troškova ukopa,
· produbljenje groba i premještanje posmrtnih ostataka,
· korištenje i upravljanje kosturnicom i zajedničkom grobnicom,
· vođenje grobnog očevidnika i drugih propisanih evidencija,
· održavanje groblja, uklanjanje otpada i hortikulturno uređenje,
· veličina, dimenzije, materijal i izgled grobnih mjesta i spomen-obilježja,
· uvjeti i način izvođenja radova na groblju,
· uvjeti i način ukopa kremiranih posmrtnih ostataka polaganjem urne u grobno mjesto,
· uvjeti, način i mjesto prosipanja kremiranih posmrtnih ostataka,
· uvjeti i mjerila za plaćanje naknade pri dodjeli grobnog mjesta te godišnje grobne naknade , uključujući mogućnost plaćanja unaprijed,
· postupanje s grobnim mjestima bez evidentiranog korisnika,
· postupanje u slučaju prelaska prava korištenja grobnog mjesta na Grad Vukovar sukladno propisima o nasljeđivanju,
· uvjeti za ustupanje prava korištenja grobnog mjesta trećim osobama,
· prava i obveze korisnika grobnih mjesta,
· uvjeti i način rada upravitelja groblja,
· zatvaranje groblja, stavljanje groblja ili dijela groblja izvan uporabe te premještanje groblja,
· nadzor nad provedbom ove Odluke,
· prekršajne sankcije za povrede odredbi ove Odluke.

Članak 2. 
Pojmovi korišteni u ovoj Odluci imaju značenje utvrđeno u Zakonu o grobljima (NN 78/25, 80/25).
Pored toga, u smislu ove Odluke pojedini pojmovi imaju sljedeće značenje:
· kosturnica – objekt ili prostor na groblju namijenjen trajnoj pohrani posmrtnih ostataka (kostiju i urni) koji su izvađeni prilikom iskopa ili premještanja,
· prazno grobno mjesto – grobno mjesto u kojem nema ukopanih posmrtnih ostataka,
· grobno mjesto bez evidentiranog korisnika – grobno mjesto koje u grobnom očevidniku nema upisanog korisnika ili su svi upisani korisnici preminuli, a novi korisnik nije upisan, neovisno o tome postoje li evidentirani podaci o ukopanim osobama, uključujući i grobna mjesta u kojima su pokopani posmrtni ostaci osoba nepoznatog identiteta,
· napušteno grobno mjesto – grobno mjesto za koje je, nakon provedenog postupka propisanog Zakonom o grobljima i ovom Odlukom, utvrđen prestanak prava korištenja zbog neplaćanja godišnje grobne naknade u razdoblju od 10 godina, uz prethodnu opomenu i javnu objavu,
· grobno mjesto u statusu ošasne imovine – grobno mjesto čije je pravo korištenja prešlo na Grad Vukovar sukladno propisima o nasljeđivanju,
· socijalni ukop – ukop osobe za koju troškove ukopa podmiruje nadležno tijelo socijalne skrbi sukladno posebnim propisima,
· grobno mjesto u posebnom statusu – grobno mjesto u kojem je obavljen socijalni ukop ili drugo grobno mjesto za koje nije evidentiran aktivni korisnik koji ostvaruje pravo korištenja i preuzima obveze korisnika grobnog mjesta.

Članak 3.
Groblja na području Grada Vukovara su:
· Novo groblje Dubrava,
· Katoličko groblje Vukovar Stari,
· Katoličko groblje Vukovar Novi,
· Pravoslavno groblje Vukovar Stari,
· Židovsko groblje,
· Katoličko groblje Sotin,
· Pravoslavno groblje Sotin,
· Groblje Lipovača,
· kosturnica koja se nalazi na Novom groblju Dubrava.
Upravitelj groblja iz stavka 1. ovoga članka je trgovačko društvo Komunalac d.o.o. Vukovar, koje na temelju ove Odluke obavlja poslove upravljanja, održavanja i razvoja groblja te vodi propisane evidencije sukladno Zakonu o grobljima i ovoj Odluci. Upravitelj groblja obavlja javne ovlasti u okviru zakonom povjerenih poslova, u opsegu utvrđenom Zakonom o grobljima i ovom Odlukom.
Članak 4. 
Upravitelj groblja vodi grobni očevidnik o svim ukopima na grobljima i u kosturnici na području Grada Vukovara, kao i registar umrlih osoba, sukladno Zakonu o grobljima i propisanim pravilnicima.
Grobni očevidnik sadrži podatke o:
· umrloj osobi (ime i prezime, datum rođenja i smrti, OIB ako je dostupan; OIB se prikuplja i obrađuje isključivo radi identifikacije korisnika i ne objavljuje se javno),
· datumu i mjestu ukopa,
· grobnom mjestu, njegovoj oznaci i vrsti,
· korisniku grobnog mjesta,
· pravima ukopa i korištenja,
· svim promjenama vezanim uz grobno mjesto.
Korisnik grobnog mjesta dužan je dostavljati upravitelju groblja odgovarajuću dokumentaciju radi redovitog ažuriranja podataka u grobnom očevidniku i registru umrlih osoba.
Ako korisnik grobnog mjesta ne dostavi potrebne podatke u roku koji odredi upravitelj groblja, a koji ne može biti kraći od 15 dana, upravitelj ima pravo izvršiti upis na temelju službeno dostupnih podataka, uz obvezu naknadnog usklađenja ako korisnik dostavi drugačije vjerodostojne podatke. O izvršenom upisu upravitelj groblja dužan je pisanim putem obavijestiti korisnika grobnog mjesta, ako je adresa poznata ili dostupna.
Dijelovi grobnog očevidnika koji sadrže podatke o oznaci grobnog mjesta, imenu i prezimenu ukopane osobe te imenu i prezimenu korisnika grobnog mjesta javno se objavljuju putem mrežnih stranica upravitelja groblja ili Grada Vukovara, uz poštovanje propisa o zaštiti osobnih podataka. OIB i drugi osobni podaci ne objavljuju se javno.
Registar umrlih osoba vodi se i trajno pohranjuje sukladno propisima o arhivskoj građi i registrima.




II. GROBNO MJESTO I OPREMA I UREĐAJI GROBNOG MJESTA

Članak 5. 
Grobno mjesto je grob, grobnica ili drugo mjesto namijenjeno ukopu ili trajnoj pohrani posmrtnih ostataka, uključujući i kosturnicu.
Kremirani posmrtni ostaci umrle osobe mogu se položiti isključivo u urni u grobno mjesto ili nišu, sukladno ovoj Odluci i Zakonu o grobljima.
Vrste, veličina, dimenzije, materijal i izgled grobnih mjesta i spomen-obilježja utvrđuju se aktom kojim se uređuju prostorno-tehnički uvjeti na grobljima, koji donosi upravitelj groblja uz prethodnu suglasnost Gradskog vijeća Grada Vukovara, a koji mora biti usklađen sa odredbama Zakona o grobljima.
Pod opremom i uređajima grobnog mjesta, u smislu ove Odluke, smatraju se nadgrobne ploče, nadgrobni spomenici, križevi, ploče, ograde, vaze, lampioni, pripadajući pristupni dio i slični objekti i elementi.
Oprema i uređaji grobnog mjesta vlasništvo su korisnika grobnog mjesta, a korisnik njima može raspolagati sukladno Zakonu o grobljima i posebnim propisima.
Korisnik grobnog mjesta dužan je grobno mjesto primjereno označiti podacima o ukopanim osobama (ime i prezime, godina rođenja i smrti), osim u slučajevima kada to zbog tehničkih ili drugih opravdanih razloga nije moguće. U tom slučaju korisnik je dužan osigurati da podaci o svim ukopanim osobama budu evidentirani u grobnom očevidniku, a na spomeniku označiti barem prvu ukopanu osobu ili obiteljsku oznaku groba. U svim slučajevima podaci o svim ukopanim osobama moraju biti upisani u grobni očevidnik. Natpisi i oprema moraju biti u skladu sa Zakonom, posebnim propisima i aktom upravitelja groblja kojim se uređuje ponašanje na grobljima.

III. MJERILA, KRITERIJI I NAČIN DODJELJIVANJA I USTUPANJA GROBNIH MJESTA NA KORIŠTENJE

Članak 6.
Upravitelj groblja, na temelju pisanog i dokumentiranog zahtjeva stranke, dodjeljuje grobno mjesto na korištenje na neodređeno vrijeme uz naknadu, o čemu donosi rješenje.
Grobno mjesto dodjeljuje se fizičkoj osobi koja preuzima prava i obveze korisnika grobnog mjesta sukladno Zakonu o grobljima i ovoj Odluci.
Rješenje o dodjeli grobnog mjesta na korištenje donosi se i kod svake promjene korisnika grobnog mjesta.
Protiv rješenja iz stavaka 1. i 2. ovoga članka može se izjaviti žalba Gradu Vukovaru, nadležnom upravnom odjelu.
Iznimno od stavaka 1. i 2. ovoga članka, za ukop u zajedničku grobnicu, za privremeni ukop te za socijalni ukop ne donosi se rješenje o dodjeli grobnog mjesta na korištenje, već upravitelj groblja vodi posebnu evidenciju o tim ukopima.
U slučajevima iz stavka 5. ovoga članka ukop ne znači stjecanje prava korištenja grobnog mjesta na neodređeno vrijeme.
Grobno mjesto za socijalni ukop određuje upravitelj groblja posebnom odlukom ili službenom zabilješkom koja se ulaže u posebnu evidenciju socijalnih ukopa.
Grobno mjesto u kojem je izvršen socijalni ukop vodi se kao grobno mjesto u posebnom statusu do upisa korisnika grobnog mjesta ili do drukčijeg postupanja sukladno Zakonu i ovoj Odluci. 
Za grobna mjesta iz stavka 5. ovoga članka ne vodi se obračun i naplata godišnje grobne naknade dok se ne evidentira korisnik grobnog mjesta odnosno dok grobno mjesto ne prijeđe u redovni režim korištenja.
Ako se naknadno javi nasljednik, srodnik ili druga osoba koja dokaže pravni ili osobito opravdani interes, ista može podnijeti zahtjev za dodjelu grobnog mjesta na korištenje i upis korisnika grobnog mjesta, sukladno ovoj Odluci i posebnom pravilniku upravitelja groblja.

Članak 7. 
Grobna mjesta dodjeljuju se na korištenje prema Planu rasporeda i korištenja grobnih mjesta (u daljnjem tekstu: Plan), koji za svako groblje donosi upravitelj groblja uz prethodnu suglasnost Grada Vukovara.
Plan iz stavka 1. ovoga članka predstavlja tehnički i organizacijski akt upravitelja groblja te mora biti izrađen sukladno prostorno-tehničkim uvjetima i kapacitetima pojedinog groblja.
Plan sadrži:
· raspored grobnih polja,
· raspored grobnih mjesta s naznačenim oznakama i brojevima,
· površine grobnih mjesta,
· grafički prikaz rasporeda.
Dodjela grobnog mjesta obavlja se redoslijedom prema raspoloživim grobnim mjestima označenim u Planu, uz mogućnost uvažavanja želja korisnika kada je to moguće i kada nije u suprotnosti s prostorno-tehničkim uvjetima groblja.
Plan se izrađuje i u elektroničkom obliku, a primjerak mora biti dostupan na uvid strankama u sjedištu upravitelja groblja.

Članak 8. 
Grobno mjesto može se dodijeliti na korištenje:
· kada nastane potreba za ukopom pokojnika, ili
· na zahtjev živih osoba koje žele osigurati grobno mjesto za sebe ili svoju obitelj, ako na groblju postoji dovoljan broj slobodnih grobnih mjesta.
Dodjela grobnog mjesta iz stavka 1. ovoga članka provodi se sukladno Planu iz članka 7. ove Odluke i uz ispunjenje uvjeta propisanih ovom Odlukom.
Svako grobno mjesto mora biti uređeno i obilježeno sukladno aktu iz članka 5. stavaka 3. i 6. ove Odluke.

Članak 9.
Korisnik grobnog mjesta je fizička osoba kojoj je grobno mjesto dano na korištenje rješenjem upravitelja groblja ili koja je pravo korištenja stekla temeljem pravomoćnog rješenja o nasljeđivanju odnosno ustupanjem od ranijeg korisnika.
U grobnom očevidniku može biti evidentirano jedan ili više korisnika grobnog mjesta. 
Ako je u grobnom očevidniku upisano više korisnika grobnog mjesta, svi oni imaju jednaka prava u pogledu korištenja grobnog mjesta sukladno Zakonu o grobljima i ovoj Odluci. Svaki korisnik dužan je ispunjavati obveze propisane Zakonom o grobljima i ovom Odlukom.

Članak 10. 
Pravo korištenja grobnog mjesta predmet je nasljeđivanja u skladu sa zakonom.
Korisnik može trećoj osobi ugovorom ustupiti svoje pravo korištenja grobnog mjesta, na način propisan Zakonom o grobljima.
Pravomoćno rješenje o nasljeđivanju i ugovor o ustupu sud, odnosno javni bilježnik kao povjerenik suda, dostavlja upravitelju groblja po službenoj dužnosti.
Korisnik se može odreći prava korištenja grobnog mjesta podnošenjem pisanog i javnobilježnički ovjerenog zahtjeva upravitelju groblja. Zahtjev se može podnijeti osobno u prostorijama upravitelja groblja ili putem javnog bilježnika.
Upravitelj groblja stavlja izvan snage rješenje o dodjeli grobnog mjesta na korištenje te korisnika briše iz evidencije korisnika grobnog mjesta, nakon što budu zbrinuti posmrtni ostaci koji se u njemu nalaze.
Zahtjev korisnika mora sadržavati izjavu o načinu zbrinjavanja posmrtnih ostataka (premještaj u drugo grobno mjesto ili trajno zbrinjavanje u zajedničkoj kosturnici). U slučaju odricanja od posmrtnih ostataka, iste zbrinjava upravitelj groblja u zajedničkoj kosturnici, o trošku korisnika ako posebnim propisima ili ovom Odlukom nije drukčije određeno.
Ako je korisnik dao pravo ukopa drugoj osobi, zahtjevu mora priložiti pisanu izjavu o povlačenju prava ukopa te o tome obavijestiti osobu kojoj je to pravo dao.

Članak 11.
Ako pravo korištenja grobnog mjesta temeljem pravomoćnog rješenja o nasljeđivanju prijeđe na Grad Vukovar kao ošasna imovina, upravitelj groblja evidentira Grad Vukovar u grobnom očevidniku isključivo radi osiguranja slijeda evidencije.
Evidentiranje iz stavka 1. ovoga članka ne smatra se redovnom dodjelom prava korištenja grobnog mjesta niti stvara obvezu plaćanja godišnje grobne naknade, osim ako Grad Vukovar posebnim aktom odluči drukčije.
Grad Vukovar ne smatra se stvarnim korisnikom grobnog mjesta u smislu prava ukopa, raspolaganja grobnim mjestom i preuzimanja obveza korisnika grobnog mjesta.
Ako se naknadno javi osoba koja dokaže nasljedno pravo, srodstvo ili drugi pravni interes, može zatražiti upis prava korištenja grobnog mjesta sukladno ovoj Odluci.
Ako se takva osoba ne javi, s grobnim mjestom postupa se sukladno odredbama ove Odluke koje uređuju grobna mjesta bez evidentiranog korisnika i napuštena grobna mjesta.
Za vrijeme vođenja grobnog mjesta u režimu iz ovoga članka Grad Vukovar ne odgovara za održavanje grobnog mjesta, osim ako posebnim aktom ne preuzme takvu obvezu.
Upravitelj groblja na takvim grobnim mjestima provodi samo minimalne radnje nužne radi sigurnosti, urednosti i dostojanstva groblja, bez obveze redovitog održavanja grobnog mjesta.

Članak 12.
Osoba koja dokaže nasljedno pravo, srodstvo ili drugi pravni interes može podnijeti zahtjev za upis prava korištenja grobnog mjesta koje se vodi u posebnom statusu.
Upravitelj groblja o zahtjevu odlučuje rješenjem.
Danom pravomoćnosti rješenja grobno mjesto prelazi u redovni režim korištenja, a korisnik preuzima sva prava i obveze korisnika grobnog mjesta sukladno Zakonu, ovoj Odluci i općim aktima upravitelja groblja.
Zahtjev iz stavka 1. ovoga članka može se podnijeti do pravomoćnosti odluke o ponovnoj dodjeli grobnog mjesta drugom korisniku.
Grobnom mjestu prestaje poseban status:
· upisom korisnika grobnog mjesta,
· ponovnom dodjelom grobnog mjesta,
· trajnim premještajem posmrtnih ostataka u zajedničku kosturnicu,
· ili drugim pravomoćno okončanim postupkom sukladno Zakonu i ovoj Odluci.
Ako se u roku od 10 godina od evidentiranja posebnog statusa ne javi osoba koja dokaže pravni interes, upravitelj groblja može pokrenuti postupak ponovnog korištenja grobnog mjesta sukladno Zakonu i ovoj Odluci, uz uvjet da su ispunjeni zakonski uvjeti za premještanje, sabiranje ili zbrinjavanje posmrtnih ostataka.

IV. UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE ZA KORIŠTENJE GROBNOG MJESTA

Naknada za dodjelu grobnog mjesta
Članak 13. 
Prilikom dodjele grobnog mjesta na korištenje plaća se naknada koja se utvrđuje rješenjem iz članka 6. stavka 1. ove Odluke.
Iznimno od stavka 1. ovoga članka, prilikom ukopa u zajedničkoj grobnici ne donosi se rješenje o korištenju grobnog mjesta, a plaća se jednokratna naknada za održavanje u visini utvrđenoj cjenikom upravitelja groblja.
Visinu naknade iz stavaka 1. i 2. ovoga članka određuje upravitelj groblja – Komunalac d.o.o. Vukovar uz prethodnu suglasnost Gradskog vijeća Grada Vukovara, sukladno Zakonu o grobljima. Utvrđene naknade objavljuju se u službenom cjeniku upravitelja groblja, koji mora biti javno dostupan na mrežnim stranicama upravitelja i Grada Vukovara.
Korisnik grobnog mjesta stječe pravo korištenja grobnog mjesta pravomoćnošću rješenja o dodjeli grobnog mjesta na korištenje, uz obvezu plaćanja propisane naknade, sukladno rješenju.
Odredbe ovoga članka ne primjenjuju se na socijalne ukope za koje se ne donosi rješenje o dodjeli grobnog mjesta na korištenje, osim ako se naknadno provede postupak dodjele grobnog mjesta osobi koja dokaže pravni interes.
U slučaju naknadne dodjele grobnog mjesta iz stavka 5. ovoga članka, korisnik stječe pravo korištenja danom pravomoćnosti rješenja i plaćanjem propisane naknade, osim ako posebnim aktom nije drukčije određeno.

Članak 14.
Naknada za dodjelu grobnog mjesta na korištenje određuje se prema veličini i vrsti grobnog mjesta te vrijednosti lokacije groblja, uzimajući u obzir opremljenost groblja komunalnom infrastrukturom.
Ukupnu visinu naknade utvrđuje upravitelj groblja – Komunalac d.o.o. Vukovar, uz prethodnu suglasnost Gradskog vijeća Grada Vukovara, posebnim aktom odnosno cjenikom.

Godišnja grobna naknada
Članak 15.
Korisnik grobnog mjesta dužan je redovito plaćati godišnju grobnu naknadu kao naknadu za održavanje i upravljanje grobljem.
Plaćanjem godišnje grobne naknade korisnik grobnog mjesta ne oslobađa se obveze održavanja samog grobnog mjesta koje mu je dano na korištenje.
Visinu godišnje grobne naknade utvrđuje upravitelj groblja – Komunalac d.o.o. Vukovar uz prethodnu suglasnost Gradskog vijeća Grada Vukovara, sukladno Zakonu o grobljima i ovoj Odluci.
Godišnja grobna naknada plaća se na temelju uplatnice koju upravitelj groblja dostavlja svakom evidentiranom korisniku grobnog mjesta.
Upravitelj groblja može, uz prethodnu suglasnost Gradskog vijeća Grada Vukovara, odrediti mogućnost i uvjete plaćanja godišnje grobne naknade unaprijed.
Korisnik grobnog mjesta može, uz redovitu obvezu godišnjeg plaćanja grobne naknade, istu unaprijed platiti i za dulje razdoblje.
Ako dođe do izmjene visine godišnje grobne naknade, nova visina primjenjuje se i na razdoblje za koje je naknada unaprijed plaćena. 
Ako unaprijed uplaćeni iznos, zbog izmjene visine godišnje grobne naknade, ne pokriva cijelo ugovoreno razdoblje, a razliku nije moguće podmiriti zbog smrti korisnika, odbijanja njegovih nasljednika da nadoplate razliku, nepostojanja nasljednika ili drugih opravdanih razloga, upravitelj groblja izvršavat će svoju obvezu do isteka razdoblja koje uplaćeni iznos pokriva. 
Unaprijed uplaćeni iznos godišnje grobne naknade ne vraća se korisniku grobnog mjesta niti njegovim nasljednicima. 
Godišnja grobna naknada ne obračunava se za grobna mjesta u posebnom statusu za koja nije evidentiran korisnik grobnog mjesta. Razdoblje u kojem grobno mjesto ima poseban status ne smatra se razdobljem duga godišnje grobne naknade za potrebe primjene odredbi o prestanku prava korištenja.
Danom upisa korisnika grobnog mjesta u grobni očevidnik grobno mjesto prelazi u redovni režim korištenja, a korisnik preuzima obvezu plaćanja godišnje grobne naknade od dana upisa.

V.	ODRŽAVANJE GROBLJA I UKLANJANJE OTPADA

Članak 16. 
Visina godišnje grobne naknade za korištenje grobnog mjesta utvrđuje se radi pokrića dijela stvarno nastalih zajedničkih troškova upravljanja i održavanja groblja, a osobito troškova uređenja i održavanja groblja, utroška vode, odvoza otpada, čišćenja pristupnih staza, održavanja zelenih površina i drugih povezanih troškova.
Sredstva prikupljena s osnove naknade za dodjelu grobnog mjesta na korištenje i godišnje grobne naknade koriste se u skladu s godišnjim planom poslovanja upravitelja groblja – Komunalac d.o.o. Vukovar.
Korisnici grobnih mjesta koji ostvaruju pravo na zajamčenu minimalnu naknadu ili druga prava iz sustava socijalne skrbi sukladno posebnom propisu, mogu biti oslobođeni plaćanja godišnje grobne naknade u cijelosti ili djelomično.
Zahtjev za oslobađanje ili umanjenje podnosi korisnik grobnog mjesta odnosno njegov zakonski zastupnik/skrbnik, uz obveznu dokumentaciju (rješenje nadležnog tijela o priznavanju prava na socijalnu pomoć i dr.).
O zahtjevu odlučuje nadležni upravni odjel Grada Vukovara rješenjem, uz prethodno mišljenje upravitelja groblja. Oslobađanje ili umanjenje primjenjuje se od dana donošenja rješenja, osim ako je rješenjem drukčije određeno.
Troškovi održavanja grobnih mjesta za koja je odobreno oslobađanje mogu se osigurati iz proračuna Grada Vukovara, sukladno posebnoj odluci Grada.

Članak 17.
Održavanje groblja na području Grada Vukovara obavlja upravitelj groblja – Komunalac d.o.o. Vukovar.
Pod održavanjem groblja, u smislu ove Odluke, podrazumijeva se uređenje i čišćenje zajedničkih dijelova groblja, zemljišta, staza i puteva, uklanjanje otpada, održavanje pratećih građevina sukladno Zakonu o grobljima, sadnja i održavanje zelenila te druge radnje potrebne za uredno i dostojanstveno funkcioniranje groblja.
Korisnici grobnih mjesta dužni su samostalno uklanjati osušene cvjetne aranžmane, svijeće i druge predmete s grobnog mjesta. Vijence i aranžmane nakon ukopa uklanja upravitelj groblja u primjerenom roku od ukopa, a ta je usluga uključena u cijenu ukopa.
Održavanje groblja provodi se u skladu s tehničkim i sanitarnim propisima, propisima o zaštiti okoliša te uz poštovanje krajobraznih i estetskih vrijednosti.
Održavanje groblja provodi se sukladno godišnjem Programu održavanja komunalne infrastrukture Grada Vukovara, na prijedlog upravitelja groblja i u okviru sredstava osiguranih u proračunu Grada Vukovara.

Članak 18.
Redovito održavanje groblja obavlja upravitelj groblja – Komunalac d.o.o. Vukovar, a obuhvaća osobito čišćenje i uređenje zajedničkih površina, košnju travnatih površina zajedničkih dijelova groblja i održavanje zelenila, skupljanje i odvoz otpada, zamjenu i popravak postojeće komunalne opreme manjeg obujma, zamjenu potrošnih dijelova rasvjete te manje zahvate i sanacije radi sigurnosti posjetitelja i stabilnosti grobnih mjesta.

Kapitalna ulaganja u infrastrukturu groblja provode se sukladno Zakonu o grobljima, Zakonu o komunalnom gospodarstvu, ovoj Odluci, drugim važećim propisima, raspoloživim financijskim sredstvima i planovima nadležnih tijela.
Upravitelj groblja surađuje s Gradom Vukovarom u planiranju razvoja i unaprjeđenja groblja te, prema potrebi, dostavlja prijedloge potreba i prioriteta za ulaganja u grobljansku infrastrukturu.

Članak 19. 
Upravitelj groblja – Komunalac d.o.o. Vukovar obvezan je održavati spomen-obilježja i grobna mjesta od posebnog značaja na gradskim grobljima, sukladno odluci Grada Vukovara. Grobna mjesta od posebnog značaja utvrđuju se posebnim aktom nadležnog tijela Grada Vukovara.
Grobna mjesta hrvatskih branitelja održavaju se sukladno posebnim propisima i odlukama Grada Vukovara.
Troškovi održavanja iz stavka 1. ovoga članka podmiruju se iz proračuna Grada Vukovara.

Članak 20. 
Korisnik grobnog mjesta obvezan je sam uređivati, čistiti i održavati grobno mjesto i prostor oko njega na način kojim iskazuje poštovanje prema umrlim osobama, bez narušavanja cjelokupnog izgleda groblja, izazivanja opasnosti za sigurnost posjetitelja te bez narušavanja sigurnosti i stabilnosti drugih grobnih mjesta. Korisnik je dužan postupati sukladno Zakonu o grobljima, posebnim propisima te aktu upravitelja groblja kojim se uređuje ponašanje na groblju.
Ako korisnik ne održava grobno mjesto, upravitelj groblja dostavit će mu pisano upozorenje te odrediti primjeren rok za uređenje, koji ne može biti dulji od 30 dana od dana dostave upozorenja.
Ako korisnik u ostavljenom roku ne postupi po upozorenju, upravitelj groblja može izvršiti potrebne radove radi uređenja grobnog mjesta uključujući uklanjanje opasnih ili nestabilnih dijelova opreme grobnog mjesta, a stvarno nastale troškove naplatiti korisniku grobnog mjesta.
Ako se radi o radovima većeg obujma ili radovima za koje je potrebna prethodna suglasnost nadležnih tijela, korisnik je obvezan postupiti u roku od šest mjeseci od dana dostave upozorenja. Ako korisnik u tom roku ne postupi, upravitelj groblja može poduzeti radnje nužne radi osiguranja sigurnosti i urednosti grobnog mjesta, a troškove naplatiti korisniku.
Ako održavanje i uređenje grobnog mjesta obavlja registrirana pravna ili fizička osoba, korisnik je dužan o tome prethodno pisanim putem obavijestiti upravitelja groblja.

Članak 21. 
Upravitelj groblja – Komunalac d.o.o. Vukovar ne odgovara za štetu nastalu na grobnim mjestima, spomenicima, nadgrobnim pločama, opremi i uređajima grobnih mjesta ako je štetu prouzročila treća osoba ili je nastala uslijed više sile, osim ako je šteta nastala zbog propusta u održavanju zajedničkih dijelova groblja ili drugog postupanja upravitelja protivnog Zakonu o grobljima i ovoj Odluci.

VI. UPRAVLJANJE GROBLJEM
Članak 22. 
Upravitelj groblja – Komunalac d.o.o. Vukovar obvezan je grobljima upravljati pažnjom dobrog gospodara, sukladno Zakonu o grobljima i ovoj Odluci, te osiguravati dostojanstveno i uredno funkcioniranje groblja uz poštovanje prema ukopanim osobama.

Članak 23. 
Odlukom o ponašanju na grobljima, koju kao opći akt donosi upravitelj groblja – Komunalac d.o.o. Vukovar, sukladno Zakonu o grobljima i ovoj Odluci, uređuje se:
· radno vrijeme groblja i vrijeme obavljanja ukopa,
· način i primjereno vrijeme izvođenja radova na groblju,
· uvjeti i način pružanja određenih usluga od strane drugih pravnih i fizičkih osoba,
· pravila ponašanja korisnika i posjetitelja groblja,
· postupanje s izgubljenim i nađenim stvarima.
Za gradnju, preinaku ili uklanjanje opreme i uređaja grobnog mjesta potrebna je prethodna pisana suglasnost upravitelja groblja – Komunalac d.o.o. Vukovar, izdana sukladno Zakonu o grobljima, posebnim propisima i odredbama ove Odluke.
Odredbe akta iz stavka 1. ovog članka koje se odnose na izvođenje radova od strane pravnih osoba primjenjuju se i na fizičke osobe registrirane za obavljanje odgovarajuće djelatnosti.

VII. PRESTANAK PRAVA KORIŠTENJA GROBNOG MJESTA I GROBNA MJESTA BEZ EVIDENTIRANOG KORISNIKA
Članak 24. 
Ako korisnik grobnog mjesta ne plaća godišnju grobnu naknadu u razdoblju od deset godina, upravitelj groblja najmanje jednom objavit će poziv korisniku da u roku od 30 dana od dana objave podmiri sva dospjela dugovanja s pripadajućim zakonskim zateznim kamatama. Poziv se objavljuje u javnom glasilu, na oglasnim pločama groblja i na mrežnim stranicama upravitelja groblja te se dostavlja na posljednju poznatu adresu korisnika, ako je poznata.
U pozivu iz stavka 1. ovoga članka korisnik se upozorava da će, ako u ostavljenom roku ne podmiri dugovanje, izgubiti pravo korištenja grobnog mjesta sukladno Zakonu o grobljima i ovoj Odluci.
Ako korisnik ne postupi po pozivu iz stavka 1., upravitelj groblja donosi rješenje o prestanku prava korištenja grobnog mjesta.
Protiv rješenja iz stavka 3. može se podnijeti žalba Gradu Vukovaru, nadležnom upravnom odjelu Grada Vukovara u roku od 15 dana od dana dostave rješenja.
Odredbe ovoga članka ne primjenjuju se na grobna mjesta u posebnom statusu za koja nije evidentiran korisnik grobnog mjesta.

Članak 25. 
Grobno mjesto za koje je pravomoćnim rješenjem utvrđen prestanak prava korištenja smatra se grobnim mjestom bez evidentiranog korisnika te se kao takvo evidentira u grobnom očevidniku.
Iznimno od stavka 1. ovog članka, grobna mjesta u kojima su pokopani posmrtni ostaci znamenitih povijesnih osoba, hrvatskih branitelja iz Domovinskog rata bez nasljednika ili drugih osoba od posebnog značaja za Grad Vukovar, a koja su kao takva utvrđena posebnim aktom nadležnog tijela Grada Vukovara, ne smatraju se grobnim mjestima bez evidentiranog korisnika i ne mogu se dodijeliti drugom korisniku.
Zainteresirane osobe (nasljednici, srodnici ili druge osobe koje dokažu opravdan interes) mogu podnijeti zahtjev za upis prava korištenja sukladno postupku utvrđenom ovom Odlukom i aktima upravitelja groblja.

Članak 26. 
Prijašnji korisnik grobnog mjesta može, u roku od 30 dana od dana pravomoćnosti rješenja o prestanku prava korištenja, preuzeti izgrađenu opremu i uređaje grobnog mjesta, pod uvjetom da je prethodno podmirio sve dospjele obveze, uključujući zakonske zatezne kamate.
Ako prijašnji korisnik u roku iz stavka 1. ovoga članka ne preuzme opremu i uređaje grobnog mjesta, smatrat će se da ih je napustio, te upravitelj groblja može s njima raspolagati sukladno propisima koji uređuju vlasničkopravne odnose i komunalno gospodarstvo.

Članak 27. 
Prije dodjele grobnog mjesta novom korisniku, upravitelj groblja dužan je, sukladno Zakonu o grobljima i posebnim propisima, osigurati zbrinjavanje posmrtnih ostataka iz napuštenog groba. Posmrtni ostaci premještaju se u zajedničku kosturnicu, osim ako članovi obitelji, srodnici ili druge osobe koje imaju pravo odlučivati o ukopu, sukladno posebnim propisima, zatraže iskopavanje i premještaj posmrtnih ostataka u drugo grobno mjesto.
Posmrtni ostaci mogu ostati u istom grobnom mjestu ako su ispunjeni uvjeti iz posebnih propisa i uz prethodnu suglasnost upravitelja groblja.

Članak 28. 
Grobnim mjestom bez evidentiranog korisnika, u smislu ove Odluke, smatra se:
a) grobno mjesto u kojem su pokopani posmrtni ostaci osoba čiji je identitet poznat, ali u grobnom očevidniku nije upisan korisnik ili su svi upisani korisnici preminuli, a novi korisnik nije upisan,
b) grobno mjesto u kojem su pokopani posmrtni ostaci osoba nepoznatog identiteta (NN osobe), a u grobnom očevidniku nije upisan korisnik.
Grobna mjesta iz stavka 1. ovoga članka mogu se dodijeliti novom korisniku sukladno odredbama ove Odluke koje uređuju dodjelu grobnih mjesta, uz obvezno poštovanje načela pijeteta prema pokojnicima te uz ispunjenje uvjeta propisanih Zakonom o grobljima i drugim posebnim propisima.
Članak 29. 
Upravitelj groblja vodi evidenciju grobnih mjesta bez evidentiranog korisnika.
Radi dodjele prava korištenja grobnog mjesta bez evidentiranog korisnika, upravitelj groblja objavljuje javni poziv osobama koje imaju pravni ili opravdani interes. Javni poziv objavljuje se na mrežnim stranicama Grada Vukovara i upravitelja groblja te na oglasnim pločama groblja, s rokom za podnošenje zahtjeva koji ne može biti kraći od tri mjeseca od dana objave.
Zahtjev za dodjelu prava korištenja mogu podnijeti:
· zakonski nasljednici osobe čiji su posmrtni ostaci ukopani u grobnom mjestu koje je predmet javnog poziva,
· članovi obitelji ili srodnici čiji su posmrtni ostaci ukopani u grobnom mjestu koje je predmet javnog poziva,
· osobe koje su se redovito i kroz dulje razdoblje brinule o grobnom mjestu u kojem su ukopani posmrtni ostaci osobe iz stavka 1. ovoga članka, što su dužne dokazati vjerodostojnim dokazima,
· druge osobe koje dokažu osobitu povezanost s osobom čiji su posmrtni ostaci ukopani u grobnom mjestu te opravdan interes za preuzimanje prava korištenja, uz preuzimanje obveze održavanja grobnog mjesta i plaćanja godišnje grobne naknade.
Podnositelj zahtjeva obvezan je priložiti izjavu pod materijalnom i kaznenom odgovornošću te odgovarajuće dokaze o svom pravnom ili opravdanom interesu.

Članak 30. 
O zaprimljenim zahtjevima odlučuje Povjerenstvo za dodjelu grobnih mjesta bez evidentiranog korisnika koje posebnim aktom imenuje upravitelj groblja.
Povjerenstvo utvrđuje ispunjava li podnositelj zahtjeva uvjete iz članka 29. ove Odluke te sastavlja prijedlog odluke. Postupak dodjele vodi se uz poštivanje načela transparentnosti i jednakog postupanja prema svim zainteresiranim osobama.
Na temelju prijedloga Povjerenstva, upravitelj groblja donosi rješenje o dodjeli prava korištenja grobnog mjesta i upisuje novog korisnika u grobni očevidnik.
Ako u ostavljenom roku nitko ne podnese zahtjev, a grobno mjesto je zapušteno, oštećeno ili ugrožava sigurnost, upravitelj groblja poduzet će mjere radi osiguranja sigurnosti i urednosti groblja sukladno Zakonu o grobljima i ovoj Odluci, te o tome obavijestiti Grad Vukovar.



Članak 31. 
Grobna mjesta na kojima je prestalo pravo korištenja, a koja imaju status kulturnog dobra sukladno propisima o zaštiti i očuvanju kulturnih dobara, održava i obnavlja Grad Vukovar u skladu s tim propisima.
Grobna mjesta koja Grad Vukovar proglasi grobnim mjestima od lokalnog značaja održava i obnavlja Grad Vukovar sukladno odluci o proglašenju.
Grobna mjesta u kojima su pokopani posmrtni ostaci znamenitih povijesnih osoba, hrvatskih branitelja iz Domovinskog rata bez nasljednika ili drugih osoba od posebnog značaja za Grad Vukovar, a koja su kao takva utvrđena posebnim aktom nadležnog tijela Grada Vukovara, ne dodjeljuju se novom korisniku. Ako na tim grobnim mjestima nema korisnika, održavanje i obnovu osigurava Grad Vukovar.
Odluku o proglašenju grobnog mjesta grobnim mjestom od lokalnog značaja donosi Gradsko vijeće Grada Vukovara. Prije donošenja odluke pribavlja se mišljenje nadležnih kulturnih i konzervatorskih tijela te, prema potrebi, drugih stručnih institucija.

Članak 32. 
Ukopi i privremeni ukopi, ukopi nepoznatih osoba, iskopavanje i premještaj posmrtnih ostataka, produbljenje groba te premještaj posmrtnih ostataka u grobnici obavljaju se na način i u rokovima utvrđenim općim uvjetima isporuke komunalne usluge ukopa pokojnika unutar groblja, uz obvezno poštivanje sanitarnih, zdravstvenih i sigurnosnih uvjeta te sukladno posebnim propisima.
Upravitelj groblja određuje vrijeme ukopa umrlih osoba za sva groblja na području Grada  Vukovara. 
Osoba koja je dužna organizirati ukop umrle osobe ugovara vrijeme i organizaciju ukopa te je obvezna priložiti potrebnu dokumentaciju za ukop, upis umrle osobe u grobni očevidnik i registar umrlih osoba, kao i punomoć ako ukop organizira putem zastupnika.
Zastupnik može biti član obitelji umrle osobe koji je dao punomoć ovlaštenoj pravnoj ili fizičkoj osobi registriranoj za obavljanje pogrebne djelatnosti. Ako umrla osoba nema obitelj ili nema osoba koje su dužne organizirati ukop, postupanje se provodi sukladno propisima iz područja socijalne skrbi.
Troškove ukopa snosi obitelj umrlog ili druga osoba, odnosno ustanova koja je za života skrbila o umrloj osobi, sukladno posebnim propisima.
Ako osoba koja je dužna snositi troškove ukopa to odbije, nije u mogućnosti to učiniti ili takva osoba ne postoji, troškovi ukopa osiguravaju se iz proračuna Grada Vukovara, sukladno propisima iz područja socijalne skrbi. 
Ako postoji spor između više osoba u vezi s pravom ukopa u određeno grobno mjesto, upravitelj groblja može odgoditi ukop u to grobno mjesto dok se spor ne riješi sporazumom zainteresiranih osoba ili odlukom nadležnog tijela.

Članak 33. 
Upravitelj groblja dužan je, u suradnji s Gradom Vukovarom i nadležnim tijelima, osigurati raspoloživi prostor na groblju za zbrinjavanje većeg broja umrlih osoba u slučaju epidemija, katastrofa i velikih nesreća, sukladno posebnim propisima.
Uvjeti i način zbrinjavanja u slučajevima iz stavka 1. ovoga članka utvrđuju se sukladno propisima iz područja zaštite pučanstva od zaraznih bolesti, civilne zaštite i drugim posebnim propisima, u suradnji s nadležnim tijelima.

Članak 34.
Ukopi se obavljaju uz poštovanje prava i običaja vjerskih zajednica, sukladno Zakonu o grobljima i drugim posebnim propisima, pod uvjetom da su isti u skladu s javnim redom, sanitarnim i zdravstvenim propisima.

Članak 35. 
Postupci dodjele prava korištenja grobnih mjesta bez evidentiranog korisnika, kao i postupci utvrđivanja napuštenih grobnih mjesta, provedeni sukladno ovoj Odluci smatraju se zakonitima ako je upravitelj groblja proveo propisane provjere, javne objave i druge radnje propisane ovom Odlukom i posebnim propisima.
Naknadno javljanje osoba koje tvrde da imaju pravo na korištenje grobnog mjesta ne dovodi sama po sebi do ništetnosti ili nezakonitosti postupka ako su u trenutku donošenja odluke bile provedene sve propisane radnje i objave ako nije dokazana prijevara, bitna povreda postupka ili namjerno prikrivanje podataka.
Osobe iz stavka 2. ovoga članka mogu ostvarivati svoja prava u skladu s posebnim propisima, ali bez obveze poništenja zakonito provedenog postupka upravitelja groblja.



Članak 36.
Nadzor nad provedbom ove Odluke u dijelu upravljanja grobljima, vođenja propisanih evidencija, obavljanja poslova upravitelja groblja i izvršavanja obveza propisanih Zakonom o grobljima obavlja Grad Vukovar putem nadležnog upravnog odjela za komunalno gospodarstvo i graditeljstvo.

U obavljanju nadzora iz stavka 1. ovoga članka nadležni upravni odjel ovlašten je zahtijevati dostavu podataka, evidencija, očitovanja i druge dokumentacije potrebne za provedbu nadzora te poduzimati mjere u okviru ovlasti propisanih Zakonom o grobljima, Zakonom o komunalnom gospodarstvu i ovom Odlukom.

VIII. PREKRŠAJNE ODREDBE

Članak 37.
(1) Novčanom kaznom u iznosu od 1000,00 do 5000,00 eura kaznit će se za prekršaj korisnik grobnog mjesta ili spomen-obilježja odnosno vlasnik ili posjednik grobnog mjesta ili spomen-obilježja izvan groblja ako u roku od 15 dana od dana zaprimanja rješenja iz članka 36. stavka 1. ne ukloni opremu i uređaje grobnog mjesta ili ne ukloni u cijelosti spomen-obilježje koje nije u skladu s odredbom članka 13. stavka 2. Zakona grobljima.
(2) Novčanom kaznom u iznosu od 1000,00 do 5000,00 eura kaznit će se za prekršaj korisnik grobnog mjesta ili spomen-obilježja unutar groblja odnosno vlasnik ili posjednik grobnog mjesta ili spomen-obilježja izvan groblja ako izvedbom opreme i uređaja grobnog mjesta i spomen-obilježja, bez obzira na to gdje se nalaze, vrijeđa nacionalne, vjerske ili moralne osjećaje građana, ili vrijeđa vrijednosti obrambenog Domovinskog rata ili na bilo koji način veliča agresiju na Republiku Hrvatsku ili oružanu pobunu protiv Republike Hrvatske tijekom Domovinskog rata ili sudionike u toj pobuni, ili na bilo koji način povrijedi uspomenu na umrlu osobu, odnosno ako postupi suprotno članku 13. stavku 2.  Zakona o grobljima.
(3) Novčanom kaznom u iznosu od 3000,00 do 10.000,00 eura kaznit će se upravitelj groblja ako:
– u roku od 30 dana od dana saznanja za činjenicu da na groblju kojim upravlja postoji grobno mjesto ili spomen-obilježje koje vrijeđa nacionalne, vjerske ili moralne osjećaje građana, ili vrijeđa vrijednosti obrambenog Domovinskog rata ili na bilo koji način veliča agresiju na Republiku Hrvatsku ili oružanu pobunu protiv Republike Hrvatske tijekom Domovinskog rata ili sudionike u toj pobuni, ili na bilo koji način povrjeđuje uspomenu na umrlu osobu ne podnese zahtjev za pokretanje upravnog postupka usklađivanja izgleda grobnog mjesta i spomen-obilježja s odredbama Zakona o grobljima u skladu s odredbom članka 31. stavka 3. Zakona o grobljima
– u roku od 30 dana od dana saznanja za činjenicu da korisnici grobnih mjesta i spomen-obilježja unutar groblja nisu u roku od 30 dana od stupanja na snagu Zakona o grobljima uredili grobna mjesta i spomen-obilježja unutar groblja odnosno uklonili opremu i uređaje grobnog mjesta i spomen-obilježja koji nisu u skladu s odredbom članka 13. stavka 2. Zakona o grobljima ne podnese zahtjev za pokretanje upravnog postupka iz članka 31. stavka 3. Zakona o grobljima, odnosno ako ne postupi u skladu s odredbom članka 49. stavka 3. Zakona o grobljima.
(4) Novčanom kaznom u iznosu od 1000,00 do 5000,00 eura kaznit će se odgovorna osoba u pravnoj osobi za prekršaj iz stavka 3. ovoga članka.
(5) Novčane kazne iz ovoga članka prekršajnim nalogom izriče nadležno tijelo područne (regionalne) samouprave. 

Članak 38.
(1) Novčanom kaznom u iznosu od 100,00 do 500,00 eura kaznit će se za prekršaj korisnik grobnog mjesta odnosno vlasnik ili posjednik grobnog mjesta izvan groblja ako na grobnom mjestu nisu navedeni podaci o imenu i prezimenu umrle osobe te godini rođenja i smrti propisani odredbom članka 13. stavka 1. Zakona o grobljima.
(2) Novčanom kaznom u iznosu od 3000,00 do 10.000,00 eura kaznit će se upravitelj groblja ako u roku od 30 dana od dana uklanjanja spomenika u upravnom postupku iz članka 31. stavka 1. ovoga Zakona na grobnom mjestu ne postavi odgovarajući nadgrobni znak s imenom i prezimenom umrle osobe te godinom rođenja i smrti odnosno ako se ne pridržava odredbi članka 39. stavka 1.  Zakona o grobljima.
(3) Novčanom kaznom u iznosu od 1000,00 do 5000,00 eura kaznit će se i odgovorna osoba u pravnoj osobi za prekršaj iz stavka 2. ovoga članka.
(4) Novčanom kaznom u visini od 500,00 do 5000,00 eura kaznit će se za prekršaj upravitelj groblja ako:
– ne vodi uredno grobni očevidnik, odnosno ako se ne pridržava odredbe članka 24. stavaka 1. Zakona o grobljima
– ne vodi uredno evidenciju o preuzimanju pepela umrlih osoba, odnosno ako se ne pridržava odredbe članka 24. stavka 2. Zakona o grobljima
– ne vodi uredno registar umrlih osoba, odnosno ako se ne pridržava odredbe članka 25. stavka 1. Zakona o grobljima.
(5) Novčane kazne iz ovoga članka prekršajnim nalogom izriče tijelo lokalne samouprave u nadležnosti kojeg su komunalni poslovi.

Članak 39. 
Komunalno redarstvo Grada Vukovara provodi nadzor nad provedbom odredbi ove Odluke koje se odnose na komunalni red, održavanje groblja, ponašanje na groblju i izvođenje radova na groblju, sukladno ovlastima propisanim zakonom i ovom Odlukom.
Upravitelj groblja dužan je bez odgode obavijestiti nadležna tijela o svakoj povredi odredbi ove Odluke i Zakona o grobljima za koju je propisana prekršajna odgovornost.

IX. PRIJELAZNE I ZAVRŠNE ODREDBE
Članak 40.
Postupci započeti prije stupanja na snagu ove Odluke dovršit će se prema odredbama odluke koja je bila na snazi u vrijeme pokretanja postupka, osim ako je to za stranku povoljnije prema odredbama ove Odluke.
Članak 41.
Stupanjem na snagu ove Odluke prestaju važiti Odluka o korištenju i upravljanju grobljima („Službene novine“ Vukovarsko-srijemske županije broj 4/99) i Izmjene i dopune Odluke o korištenju i upravljanju grobljima („Službeni vjesnik“ Grada Vukovara broj 02/09).

Članak 42.
Ova Odluka stupa na snagu osmoga dana od dana objave u Službenom vjesniku Grada Vukovara.

